**Årsmelding for småspeiderflokken 1. Egersund speidergruppe**

**speideråret 2020**

Småspeiderne har fast møtetid mandager fra 18.00 til 19.00. Dersom det er behov for det, varer møtene litt lenger. Møtene foregår stort sett ute, eller på speiderlokalet på Bakkebø.

På det jevne har det vært rundt 15 speidere på møtene. Dette er en god gjeng, men det er plass til flere! Vi har faste ledere med ansvar for å planlegge og gjennomføre møtene, med god hjelp av dyktige og ivrige foreldre. På møtene er det god stemning, alle bidrar med det de kan, og vi kan gjøre mye forskjellig sammen.

Våren 2020 var det Alf Skipstad, Thomas Kalve, Bradley T. Hughes og Inger Midtbø som hadde lederansvaret. Høsten har det vært Bradley T. Hughes og Inger Midtbø som har hatt ansvaret. På foreldremøte i august satte foreldrene seg opp på programmet på de møtene de ville være med på. Dette fungerte greit hele høsten, og man byttet innbyrdes ved behov. I desember kom tre nye foreldre inn som ledere, og våren 2021 er vi fem ledere som deler på ansvaret.

Våren 2020 begynte vi med noen turer i nærmiljøet, og noen innemøter der vi hadde fokus på fugler. Vi lagde fuglekasser som speiderne hang opp selv hjemme, og utover våren ble det delt mange fine bilder på facebookgruppa av livet i de ulike kassene. Så kom korona, og vi måtte slutte å ha fysiske møter. Vi hadde en del digitale møter, og speiderne tok korona-merker hjemme. På de digitale møtene var det en liten gjeng med speidere som deltok, og vi snakket sammen om hvordan det gikk med merkene og hadde enkle aktiviteter og leker over nett.

Da Norge åpnet igjen i mai, var det godt å få treffes igjen, og vi hadde en fin sykkeltur til Maurholen, og tur til «fjæra» på Auglend og fuglesafari i Vannbassengene, før vi avsluttet før sommeren med grilling og bading på Skadbergsanden.

Høsten var mer normal, og vi gjennomførte møter med de restriksjonene som gjaldt da. Alle møtene foregikk ute og med god avstand, så vi var mye ute på turer i nærmiljøet. Vi hadde endel fokus på orientering, og hadde et møte med orientering etter kart i sentrum. Speiderne har blitt flinke til å ferdes ute i mørket, og har blitt kjent med mange fine turmål rundt byen vår. På juleavslutningen fikk alle turmerket. Vi har også jobbet med knutemerket og iakttagermerket, disse fortsetter vi med våren 21, og speiderne får merkene til sommeren.

I midten av september var vi sammen med troppen på overnattingstur til Imeseid. Vi sov inne i huset, mens troppen sov ute i telt. Været var typisk høstvær, men vi fikk gjort mye kjekt ute. Speiderne farget T-skjorter med batikkfarge, og det ble mange fine farger på tørkesnora på låven. Søndag fikk vi besøk av foreldre, og vi grillet sammen før vi gikk hjem.

Juleavslutningen hadde vi i en åpning i skogen i Hestnes. Veien dit var merket med reflekser, og speiderne tok seg fram i mørket med hodelyktene sine. Vi hadde en veldig koselig samling under stjerneteltet, der vi delte ut merker, så film og lette etter nissen sin sekk som angivelig var sluppet fra stor høyde pga korona-restriksjoner. Sekken ble funnet uti skogen og innholdet ble fordelt. Dette var en kveld som mange vil huske lenge, og en fin og litt annerledes avslutning på et litt annerledes speiderår.

2020 har vært et spesielt år, men flokken har fungert greit selv om forholdene har variert. Speiderne har det greit sammen, lederne fungerer godt og vi har mange planer for arbeidet videre. Det kommer stadig nye speidere i flokken, og vi håper vi vil fortsette å vokse i tiden framover!

Lederne takker for speideråret 2020!

Speiderhilsen, Inger Midtbø